ზირბითი

ზირბითი — სოფელი საქართველოში, თეთრიწყაროს მუნიციპალიტეტის ახალსოფლის ადმინისტრაციულ ერთეულში (ქვემო ქართლის მხარე).

მდებარეობს ბედენის ქედის ჩრდილოეთ კალთაზე, მდ. ბზისწყლის (ალგეთის მარჯვენა შენაკადი) ხეობაში, ზღვის დონიდან 1200 მ-ზე, თეთრიწყაროდან 42 კმ-ში. მინიჭებული აქვს მაღალმთიანი დასახლების სტატუსი.

 ისტორია 
დღევანდელი ზირბითის ადგილას ვახუშტი ბატონიშვილის (XVIII ს.) რუკებზე დატანილია სოფელი ახალშენი, რომელიც ასევე მოხსენიებული ქვემო ქართლის სოფლების ვახუშტისეულ სიაში და იოანე ბატონიშვილის „ქართლ-კახეთის აღწერაში“. სოფელი ახალშენი ისტორიულ საბუთებში XVI საუკუნიდანაა ცნობილი. შედიოდა საბარათიანოში, შემდეგ ეკუთვნოდათ ბარათაშვილის განაყოფ გერმანოზიშვილებს.  

ზირბითი სოფელს ეწოდა მას შემდეგ, რაც აქ, XIX საუკუნის II ნახევარში ორბეთის მახლობელ სოფ. ზირბითიდან (ზრბითიდან) გადმოსახლდნენ მთიულეთ-გუდამაყრიდან მიგრირებული ქართველი მთიელები. საბჭოთა პერიოდში, 1935 წლამდე სოფელი შედიოდა მანგლისის სასოფლო საბჭოში, შემდეგ — ახალსოფლის სასოფლო საბჭოში.საქართველოს სსრ მთავრობის კანონთა და განკარგულებათა კრებული, №17, 1935. — გვ. 3.

ზირბითში, შემაღლებულ ადგილას, ხევის პირას დგას ღვთისმშობლის სახელობის დარბაზული ეკლესია (VIII-X საუკუნეები). სოფლის განაპირას, ჩრდილოეთით, მაღალ ბორცვზე არის წინაქრისტიანული ხანის გამაგრებული საცხოვრისის ნაშთები. 

დემოგრაფია
2014 წლის აღწერის მონაცემებით სოფელში ცხოვრობს 39 ადამიანი.

 აღწერის წელი  მოსახლეობა 2002  77 2014  39 
 ლიტერატურა 

 ლორთქიფანიძე ი., ქვემო ქართლი XVIII ს. პირველ მეოთხედში, ნაწ. 1–2, თბ., 1935. — გვ. 287.
სქოლიო

კატეგორია:თეთრიწყაროს მუნიციპალიტეტის სოფლები